b"\n_START_ARTICLE_\nLyonel Feininger\n_START_SECTION_\nLiv og arbeid\n_START_PARAGRAPH_\nLyonel Feininger hadde tysk opphav, men vokste opp i New York i USA._NEWLINE_I 1887 flyttet Feininger til Berlin i Tyskland der han studerte ved K\xc3\xb6nigliche Akademie Berlin under Ernst Hancke. Han studerte ogs\xc3\xa5 i Hamburg og ved Acad\xc3\xa9mie Colarossi i Paris sammen med skulpt\xc3\xb8ren Filippo Colarossi. Feininger begynte som karikaturtegner for flere vittighetsblader og magasiner, deriblant Harper's Round Table, Harper's Young People, Humoristische Bl\xc3\xa4tter, Lustige Bl\xc3\xa4tter, Das Narrenschiff, Berliner Tageblatt og Ulk._NEWLINE_Feininger giftet seg med datteren til maleren Gustav F\xc3\xbcrst, Clara F\xc3\xbcrst, som han fikk to d\xc3\xb8tre med. Siden fikk han flere barn med Julia Berg, som han seinere ogs\xc3\xa5 giftet seg med._NEWLINE_Feininger var representert med tegninger p\xc3\xa5 de \xc3\xa5rlige kunstutstillingene Berlin Secession  i 1901, 1902 og 1903, men begynte som kunstmaler f\xc3\xb8rst som 36-\xc3\xa5ring. Han hadde til da arbeidet som kommersiell karikaturtegner i tjue \xc3\xa5r for ulike aviser og blader i USA og Tyskland. Som kunstner ble han medlem av Berliner Sezession i 1909 og knyttet til ekspresjonist-gruppa Die Br\xc3\xbccke, Blaue Reiter-kretsen fra 1913, Novembergruppe og Gruppe 1919. I 1924 dannet han gruppa Blauen Vier sammen med Vasilij Kandinskij, Paul Klee og Alexej von Javlenskij. Han var ogs\xc3\xa5 med p\xc3\xa5 Bauhaus-manifestet i 1919, der han blant annet dekorerte omslaget med en ekspresjonistisk \xc2\xabkatedral\xc2\xbb, og ble leder for trykkeriet og l\xc3\xa6rer ved Bauhaus i Weimar, en skole for arkitektur og anvendt kunst fra 1919 til 1933. Da det tyske nazistpartiet NSDAP kom til makta i 1933, ble Bauhaus-skolen stengt og tilv\xc3\xa6relsen vanskelig for Feininger og kona, som delvis var av j\xc3\xb8disk herkomst. De flyttet til USA etter at nazistene stemplet bildene hans som Entartete Kunst, det vil si \xc2\xabutartet\xc2\xbb og mindreverdig kunst, i 1936, like f\xc3\xb8r den beryktede utstillinga i M\xc3\xbcnchen \xc3\xa5ret etter. Lyonel feiningers kubistiske arkitekturmotiver fikk stor betydning for den geometriske malerkunsten etter andre verdenskrig._NEWLINE_Feininger er \xc3\xa9n av forholdsvis f\xc3\xa5 kunstmalere som ogs\xc3\xa5 lagde tegneserier. Hans kortvarige serier The Kin-Der-Kids og Wee Willie Winkie's World for Chicago Tribune 1906-1907 var preget av s\xc3\xa6r humor og grafisk raffinement. Tegningene av karikerte figurer var utf\xc3\xb8rt med klare, kantete linjer i delvis jugendstil, samtidas dekorative, tyskinspirerte flatestil._NEWLINE_Han deltok p\xc3\xa5 documenta I og posthumt p\xc3\xa5 3._NEWLINE_Feininger arbeidet ogs\xc3\xa5 tidvis som pianist og komponist med flere komposisjoner for piano og fuger for orgel._NEWLINE_Lyonel Feininger s\xc3\xb8nn, den arkitektutdannede Andreas Feininger (1906\xe2\x80\x931999), ble en ber\xc3\xb8mt fotograf i New York."